SL Uradni list Evropske unije L 343/48

DELEGIRANA UREDBA KOMISIJE (EU) 2017/2417

z dne 17. novembra 2017

o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o obveznosti trgovanja za določene izvedene finančne instrumente

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) ter zlasti člena 32(1) Uredbe,

ob upoštevanju naslednjega:

(1) V skladu z Uredbo (EU) št. 600/2014 je treba z določenimi razredi izvedenih finančnih instrumentov ali ustreznih podskupin teh razredov, za katere velja obveznost kliringa iz člena 4 Uredbe (EU) št. 648/2012 Evropskega parlamenta in Sveta, trgovati na reguliranem trgu, v večstranskem sistemu trgovanja, organiziranem sistemu trgovanja ali na enakovrednem mestu trgovanja v tretji državi (2). Navedena obveznost trgovanja bi se morala uporabljati le za izvedene finančne instrumente, ki so dovolj likvidni in na voljo za trgovanje na vsaj enem mestu trgovanja.

(2) Za obrestne izvedene finančne instrumente, za katere velja obveznost kliringa, je likvidnost koncentrirana v pogodbah o izvedenih finančnih instrumentih, ki imajo najbolj standardizirane značilnosti. Te značilnosti bi bilo zato treba upoštevati pri določanju razredov izvedenih finančnih instrumentov, za katere velja obveznost trgovanja.

(3) Podobno je likvidnost pri obrestnih izvedenih finančnih instrumentih, za katere velja obveznost kliringa, koncentrirana v pogodbah o izvedenih finančnih instrumentih, ki imajo določene referenčne zapadlosti. Zato je primerno omejiti obveznost trgovanja na izvedene finančne instrumente z navedenimi referenčnimi zapadlostmi. Za razlikovanje pogodb o izvedenih finančnih instrumentih, ki začnejo veljati takoj po izvedbi trgovanja, od pogodb o izvedenih finančnih instrumentih, ki začnejo veljati na vnaprej določen datum v prihodnosti, bi bilo treba zapadlost pogodbe izračunati na podlagi datuma, ko začnejo veljati obveznosti iz pogodbe. Da pa se ustrezno upošteva vzorec likvidnosti izvedenih finančnih instrumentov in prepreči izogibanje obveznosti trgovanja, je pomembno, da se referenčne zapadlosti ne uporabljajo kot strogi pragovi, temveč kot referenčne točke za ciljne intervale.

(4) Pri kreditnih izvedenih finančnih instrumentih je likvidnost, kar zadeva dva indeksa kreditnih zamenjav, za katera velja obveznost kliringa, koncentrirana v trenutno najbolj aktualni seriji in zadnji pred najbolj aktualno serijo. Zato je primerno omejiti uporabo obveznosti trgovanja na izvedene finančne instrumente, ki pripadajo samo navedenima serijama.

(5) V Delegirani uredbi Komisije (EU) 2015/2205 (3) (obrestni izvedeni finančni instrumenti OTC) in Delegirani uredbi Komisije (EU) 2016/592 (4) (kreditni izvedeni finančni instrumenti OTC) so opredeljene štiri kategorije nasprotnih strank, za katere se uporablja obveznost kliringa. Da bi se upoštevale posebne potrebe vsake kategorije nasprotnih strank, je bil v navedenih delegiranih uredbah določen tudi postopen začetek uporabe navedene obveznosti kliringa. Ker sta obveznost kliringa in obveznost trgovanja povezani, bi morala obveznost trgovanja za vsako kategorijo nasprotnih strank začeti veljati šele, ko je za navedeno kategorijo že začela veljati obveznost kliringa.

(6) Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).

(7) Ta uredba se sprejme na podlagi dejstev in zlasti likvidnosti ob njenem sprejetju ter se bo pregledovala in po potrebi spreminjala glede na razvoj dogodkov na trgu.

(8) ESMA je o osnutku regulativnih tehničnih standardov, na katerem temelji ta uredba, opravila javna posvetovanja, analizirala morebitne povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (5).

(9) Da bi zagotovili nemoteno delovanje finančnih trgov, bi morala ta uredba začeti veljati takoj in se uporabljati od istega datuma kot Uredba (EU) št. 600/2014 –

SPREJELA NASLEDNJO UREDBO:

Člen 1

Izvedeni finančni instrumenti, za katere velja obveznost trgovanja

Za izvedene finančne instrumente iz Priloge velja obveznost trgovanja iz člena 28 Uredbe (EU) št. 600/2014.

Za izvedene finančne instrumente iz razpredelnic 1, 2 in 3 v Prilogi se šteje, da imajo zapadlost 2, 3, 4, 5, 6, 7, 8, 9, 10, 12, 15, 20 ali 30 let, kadar je obdobje med datumom, ko začnejo veljati obveznosti iz navedene pogodbe, in datumom poteka te pogodbe enako enemu od navedenih obdobij, plus ali minus pet dni.

Člen 2

Datumi, na katere začne veljati obveznost trgovanja

Obveznost trgovanja iz člena 28 Uredbe (EU) št. 600/2014 začne veljati za vsako kategorijo nasprotnih strank iz člena 3 Delegirane uredbe (EU) 2015/2205 in člena 3 Delegirane uredbe (EU) 2016/592 na poznejšega od naslednjih datumov:

(a) 3. januar 2018;

(b) datum iz člena 3 Delegirane uredbe (EU) 2015/2205 ali člena 3 Delegirane uredbe (EU) 2016/592 za navedeno kategorijo nasprotnih strank.

Člen 3

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. novembra 2017 Za Komisijo Predsednik Jean-Claude JUNCKER

(1) UL L 173, 12.6.2014, str. 84.

(2) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(3) Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).

(4) Delegirana uredba Komisije (EU) 2016/592 z dne 1. marca 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 103, 19.4.2016, str. 5).

(5) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).